Peaminister Kristen Michal

Sotsiaalminister Karmen Joller
Stenbocki maja

Tallinn

08.05.2025

**Tervishoiutöötajate liitude pöördumine seoses Tallinna ühendhaigla loomisega**

Tallinna ühendhaigla moodustamine on suur muudatus, mis mõjutab oluliselt meie tervishoiusüsteemi ja kogu Eesti ühiskonda. Niisugune samm väärib tervisevaldkonna kaasamist ja avalikku arutelu ning võimalike alternatiivide kaalumist.

Tervishoiukulude kokkuhoid ja ravikvaliteedi parandamine on kahtlemata õiged eesmärgid, kuid näeme ka võimalikke riske. Haiglate ühendamisega kaasnevad vältimatud kulud, mida tuleks enne otsustamist hinnata. Arstide, õdede ja teiste tervishoiuspetsialistide puudus on süvenev probleem. Äärmiselt oluline on heade töö- ja palgatingimuste tagamine, kuid ühe suure ja sisuliselt monopoolses seisundis tööandja puhul Tallinnas muutub see keeruliseks. Tervishoiutöötajatel vähenevad valikuvõimalused ja töökoha vahetuse variantideks võivad jääda vaid erakliinikud või välisriigid. Üks ülisuur haigla muudab tervishoiuteenuste osutamise tasakaalu kogu Eestis ja sellega süvendab niigi juba praegu suuri regionaalseid erinevusi. Kui tulevikus ehitatakse uus haiglahoone, kuhu koondatakse suur osa praegustest kliinikutest, siis tuleb arvestada ka julgeolekuriske.

Leiame, et Tallinna ühendhaigla loomist ei tohiks otsustada kiirustades ja teeme ettepaneku algatada arutelud, kuhu on kaasatud kogu tervisevaldkond ning patsientide esindajad.

Lugupidamisega

*allkirjastatud digitaalselt*

Neeme Tõnisson

Eesti Arstide Liidu president

Laura Keidong

Eesti Õdede Liidu president